Tientalle sterf in brand in Covid-19-hospitaal; minister geskorsIrakse polisiebeamptes buite die Ibn Al-Khatib-hospitaal in Bagdad. (Foto: AHMAD AL-RUBAYE/AFP) Minstens 82 mense is dood toe ŉ brand in ŉ hospitaal in Bagdad, Irak, uitgebreek het. Die hospitaal word gebruik vir die behandeling van Covid-19-pasiënte. Baie van die slagoffers was aan ventilators gekoppel en het versmoor of doodgebrand toe die Ibn al-Khatib-hospitaal in ligte laaie opgegaan het weens ŉ ontploffing in die area waar suurstofsilinders geberg word. Minstens 110 mense is beseer. Die brand het vinnig oor etlike verdiepings van die hospitaal versprei terwyl nabestaandes by die beddens gewaak het van die 30 pasiënte in die hospitaal se intensiewe sorgeenheid waar ernstigste Covid-19-gevalle behandel word, het ŉ bron gesê. Mustafa al-Kadhimi, Irak se eerste minister, het die land se minister van gesondheid afgedank ná die voorval. Daar is ook ŉ routydperk van drie dae afgekondig. Irak se hospitale is weens dekades van konflik en swak investering in ŉ slegte toestand, met tekorte aan medisyne en hospitaalbeddens. Nalatigheid en endemiese korrupsie word egter ook nou opgehaal as oorsake van die tragedie. Kadhimi het ook die hoof van die gesondheidsdepartement in die ooste van Bagdad, die hospitaaldirekteur, sowel as diegene wat verantwoordelik was vir die beveiliging en instandhouding van die mediese fasiliteit, geskors.